Statsadvokaten har torsdag meddelt, at de anker sagen om overproduktion på Viderupgård ved Nibe - gården der er ejet af blandt andre Tina French Nielsen og som drives af hendes bror. Statsadvokaten vil have 6.250.000 kroner konfiskeret fordi Viderupgård angiveligt har haft en overproduktion. Men i Retten i Aalborg 19. juni endte sagen med en bøde på "blot" 200.000 kroner. Sagen er nemlig den at man, efter eget udsagn, ikke har produceret en dråbe mælk mere end man måtte på Viderupgård. - Det man har gjort er at drive to ejendomme med malkekøer, men så har man samlet besætningerne i en ny stald på den ene ejendom, og så mener statsadvokaten altså at man har overproduceret, siger Anker Laden, der er forsvarer for Viderupgård, der ikke blev forskrækket over at skulle i retten igen. - Jeg tog det roligt, for byrettens dom er en rigtig og logisk dom. Der skal nok gives en ordensbøde fordi det ikker gået helt efter bogen, men der er jo ikke sket en overproduktion, siger Anker Laden. Tina French Nielsen udtaler selv at hun er skuffet over at sagen nu skal trækkes i langdrag.

Opsummering:
Sagen om overproduktion på rådmand Tina French Nielsens gård Viderupgård ved Nibe, ankes til landsretten.